钦定古今图书集成/理学汇编/文学典/第140卷 > 《徐师曾文体明辩》 > 《观贺皇太子册命》殷文圭
## 钦定古今图书集成/理学汇编/文学典/第140卷 > 《徐师曾文体明辩》 > 《观贺皇太子册命》殷文圭

嗣册储皇帝命行，万方臣妾跃欢声。鸾旃再立星辰
正，雉扇双开日月明。自有汉元争翊戴，不劳商皓定
欹倾。春宫保傅皆周召，致主何忧不太平。

魏曹植《责躬诗》：“仰齿金玺，俯执圣册。”

《晋书烈女传》：“振高情而独秀，鲁册于是飞华。挺峻节
而孤标，周篇于焉腾茂。”

晋张协《七命》：“生则耀华名于玉牒，没则勒洪伐于金
册。”

左思《魏都赋》：“窥玉册于金縢，案图录于石室。”

宋颜延之《曲水诗序》：“方策既载，皇王之迹已殊；锺石
毕陈，舞咏之情不一。”

梁简文帝《七励》：“石册紫泥，绳金刺玉。”

江淹《知己赋》：“罄龙图及凤书，倾苍册与篆字。”《又为萧
骠骑让封表》：“鸿诰郁集，懋册顿萃。”《又为萧骠骑让扬
州表》：“不能青𬞟引风，阳燧要景，复降纶册，徽采兼明。”
《又为萧领军让司空启》：“复降朱轮之使，方枉青册之
劝。”

又《萧相国让进表》：“重炳徽册，再晰光诰。”

北周庾信《贺娄慈碑》：“紫泥赐册，《黄肠赠行》。”

又进《苍乌表》，“理宜归瑞秘图，书祥帝册，用光至德，取
效昇平。”

隋薛道衡《驾幸晋阳诗》：“省方遵往册，游豫叶前经。”
潘徽《江都集礼序》：“东探石匮之符，西蠹羽陵之策。”
唐杨炯《诗序》：“观星文而考南北，大象入于机衡；披帝
册而质龙神，负图出于河洛。”

王勃《乾元殿颂序》：“龟书叶瑞，按五校而分营；凤册扬
辉，翔八鸾而节步。”

李义府《封禅诗》：“瑞册开珍凤，祯图荐宝龟。”

苏颋：《赦书》：“将逮临寅之岁首，甫择建子之天统。是用
发挥景命，受兹礼册。”

于卲《玉版元记颂序》：“纂鸿猷而尊册之，明大训而奉
行之。”

韩愈《和裴晋公诗》：“南伐旋师太华东，天书夜到册元
功。”

元稹诗：“获麟书诸册，豢龙醢为脔。”

元郝经《闲闲画像》诗：“高文典册职所专，润色帝业星
霓缠。”

《袁桷》诗：“香芝森宝册，当年侍蓬瀛。”

《尚书金縢》：“周公植璧秉珪，告太王、王季、文王，史乃册
祝。公归，乃纳册于金縢之匮中。”〈注〉史为册书祝辞也。
《尚书洛诰》：“戊辰，王在新邑，烝祭岁，文王骍牛一，武王
骍牛一。王命作册，逸祝册，惟告周公。其后王宾杀禋，
咸格，王入太室，祼王命周公后作册逸诰在十有二
月。惟周公诞保文武，受命惟七年。”〈注〉王为册书，使史
逸诰伯禽《封命》之书，皆同。在烝祭日，周公拜前，鲁公
拜后。

《顾命》“成王命作册度。太史秉书，由宾阶𬯀，御王册命。”
〈疏〉《周礼》：“内史掌册命”，故命内史为册书也。经不言命
史，史是常职，不假言之。既作册书，因作受册法度。太
史，太宗之属，职掌册书。

《毕命序》“康王命作册毕。”〈注〉命为册书，以命毕公。
《左传》僖二十八年，“王命尹氏及王子虎、内史叔兴父，
册命晋侯为侯伯。”〈注〉以《册书》命晋侯，为“伯”也。

昭三年夏四月，郑伯如晋，公孙段相，甚敬而卑，礼无
违者。晋侯嘉焉，授之以册曰：“子丰有劳于晋国，余闻
而弗忘，赐汝州田，以胙乃旧勋。”伯石再拜稽首，受册
以出。

昭七年，卫襄公卒。卫齐恶告丧于周，且请命。王使成
简公如卫吊，且追命襄公曰：“叔父陟恪，在我先王之
左右，以佐事上帝，余敢忘？”《高圉》《亚圉》。〈注〉命，如今之哀
册。又《正义》曰：“汉魏以来，贤臣既卒，或赠以本官印绶，
近世或更赠以高官。褒德叙哀，载之于册。将葬，赐其
家以告柩，如今之哀册。”谓此也。

《汉书景帝本纪》：中二年“春二月，令诸侯王薨，列侯初
封及之国，大鸿胪卿奏谥诔册；列侯薨及诸侯太傅
初除之官，大行奏谥诔册。”

《武五子传》：“齐怀王闳与燕王旦、广陵王胥同日立，皆
赐册，各以国土风俗申戒焉。”　《史记索隐》：“按：武帝册
此三王，皆自手制。”

卫宏《汉旧仪》：“神爵二年十月甲子，丞相延登诏。”“五凤
三年正月乙巳，大夫初拜册。”

《王莽传》：“莽率群臣至南郊，陈其符命本末，又作告天
册，自陈功劳千馀言。”

《后汉书光武本纪》：建武二年正月，封功臣皆为列侯，
册曰：“在上不骄，高而不危，制节谨度，满而不溢，敬之
戒之，传尔子孙，长为汉藩。”

《何敞传》注：《何氏家传》：“敞六世祖父比干，字少卿，经明
行修，兼通法律，为汝阴县狱吏，决曹掾，平活数千人。
后为丹阳都尉，狱无冤囚，淮汝号曰何公。征和三年
三月辛亥，天大阴雨，比干在家，日中梦贵客车骑满
门，觉以语妻，语未已而门有老妪可八十馀，头白求
寄避雨，雨甚而衣履不霑渍，雨止，送出门，乃谓比干”
曰：“公有阴德，今天锡君册，以广公之子孙。”因出怀中
符册，状如简，长九寸，凡九百九十枚，以授比干，子孙
佩印绶者，当如此算。比干年五十八，有六男，又生三
子，本始元年自汝阴徙平陵，代为名族。

《杨厚传》：“厚字仲桓，广汉新都人也。顺帝时为侍中，称
病求退，年八十二，卒于家。册书吊祭，乡人谥曰文。”
殷洪小说：“魏国初建，潘勗字元茂，为册命文。自汉武
以来未有此制。勗乃依商周，宪章唐虞，辞义温雅，与
诰同风，于时朝士皆莫能措一辞。勗亡后，王仲宣擅
名于当时，时人见此册，或疑是仲宣所为，论者纷纷。
及”晋王为太傅，腊日大会宾客，勗子蒲时亦在焉。宣
王谓之曰：“尊君作《封魏君册》，高妙信不可及。吾曾闻
仲宣，亦以为不如朝廷之士。”乃知勗作也。

《西州后贤志》：“杨邠卒，帝为镇东大将军，嘉其忠节死
义，遣使吊赠。册曰：‘惟永嘉七年四月己未，使持节都
督江阳诸军事、镇东大将军琅琊王濬谨遗板命：前
衡阳内史杨君忠，萧贞固，守正不移，虽危迫，节义可
嘉。不幸殒卒孤城，甚悼之。今列上尚书，赠君淮南内
史。魂而有灵，嘉兹宠荣。呜呼哀哉’！”

《元经》：“明帝大宁元年，传皇后庾氏，庾琛之女也。明帝
即位，立为皇后，册曰妃。庾氏昔承明命，作嫔东宫，履
信思顺，以成肃雍之德；正位闺房，以著协恭之美。崇
嫡明统，载在典谟，宜建长秋，以奉宗庙。使使持节兼
太尉授皇后玺绶，母仪天下，潜畅后教，其敬之哉！”
《晋书·王珣传》：“珣梦人以大笔如椽与之，既觉，语人云：
‘此当有大手笔事’。”俄而帝崩，哀册谥议皆珣所草。
《宋书王诞传》：诞少有才藻，晋孝武帝崩，从叔尚书令
珣为哀册文，久而未就，谓诞曰：“犹少序节物一句。”因
出本示诞，诞揽笔便益之，接其秋冬代变后云：“‘霜繁
广除，风回高殿’。珣嗟叹清拔，因而用之。”

《文帝袁皇后传》：“后崩，诏前永嘉太守颜延之为哀册，
文甚丽。册既奏，上益抚存悼亡，感今怀昔”八字，以致
其意焉。有司奏谥宣皇后，上特诏曰：元

《南齐书谢朓传》：“敬皇后迁祔山陵，朓撰哀册文，齐世
莫有及者。”

《通典》：“齐高帝诏以褚彦回录尚书事。江左以来，无单为录者，有司议立优册，诏从之。”

《梁书傅昭传》：“太原王延秀荐昭于丹阳尹袁粲，深为
所礼，辟为郡主簿，使诸子从昭受学。会明帝崩，粲造
哀册文，乃引昭定其所制，每经昭户，辄叹曰：‘经其户，
寂若无人，披其帷，其人斯在。岂非名贤’！”

《萧子范传》：太宗即位，召为光禄大夫，加金章紫绶，以
逼贼不拜。其年葬简皇后，使与张缵俱制哀册文。太
宗览读之曰：“今葬礼虽阙，此文犹不减于旧。”

《周书王褒传》：“褒雅识治体，建德以后，颇参朝议，凡大
诏册，令褒具草。”

《唐书礼乐志》：“太宗时，房元龄等议封禅仪。玉册四，皆
长一尺三寸，广寸五分，厚五分。每册皆五简，联以金。
高宗乾封元年封太山，玉册三，以玉为简，长一尺二
寸，广一寸二分，厚三分，刻而金文。玉匮一，长一尺三
寸，以藏上帝之册。金匮二，以藏配帝之册，缠以金绳
五周。”

《张延赏传》：“故事，临轩册拜三公，中书令读册，侍中赞
礼，或阙，则宰相摄事。”

《崔融传》：“融撰武后哀册，最高丽，绝笔而死，时谓思苦
神竭”云。

《王勃传》：勃兄剧，长寿中为凤阁舍人。寿春等五王出
阁，有司具仪，忘载册文。群臣已在，乃寤其阙，宰相失
色，剧召五吏执笔分占其辞，粲然皆毕，人人嗟服。
《李峤传》：峤为凤阁舍人，文册大号令，多主为之。
《贾至传》：明皇幸蜀，拜起居舍人，帝传位，至撰册，帝曰：
“两朝盛典，出卿父子，可谓继美矣。”

《王起传》：起嗜学，非饮食不辄废，天下之书无不读，一
经目弗忘也。庄恪太子薨，诏为哀册。词情凄惋，当世
称之。

《刘迺传》：“迺拜司门员外郎。德宗初，进郭子仪为尚父。
时册礼废，视诏文者不适所宜，宰相崔祐甫召迺至
阁草之。少选成文，词义典裁。”

《旧唐书令狐楚传》：“元和十四年七月，授中书侍郎同
平章事。十五年正月，宪宗崩，诏楚为山陵使，仍撰哀
册文。辞情典郁，为文士所重。”

《五代史吴越世家》：“钱镠始由海路入贡京师。龙德元
年，赐镠诏书，不名。唐庄宗入洛，镠遣使贡献，求玉册。
庄宗下其议于有司，群臣皆以谓非天子不得用玉
册，郭崇韬尤为不可。既而许之，乃赐镠玉册、金印。镠
因以镇海等军节度授其子元瓘，自称吴越国王，更
名所居曰宫殿，府曰朝，官属皆称臣。起玉册、金券、诏
书”三楼于《衣锦军》。

《楚世家》：马殷数邀封爵，天成二年，请建行台。明宗封
殷楚国王，有司言无封国王礼，请如三公用竹册。乃
遣尚书右丞李序持节以竹册封之。

《宋史刘载传》：“载字德舆，涿州范阳人。太平兴国六年，
以工部侍郎致仕。载尤好学，博通史传，善属文，尝授
诏撰《明宪皇后谥册文》，行于世。”

《谈苑》：真宗将立明肃作后，令丁谓谕旨于杨大年，令
作册文。丁云：“不忧不富贵。”大年答曰：“如此富贵亦不
愿。”

《石林燕语》：明肃太后上徽号，初欲御天安殿，即今大
庆也。王沂公争之，乃改御文德殿。元祐初，宣仁太后
受册，有司援文德故事为请，宣仁不许，令学士院降
诏。苏子瞻当制，颇斥天圣之制，犹以御文德为非是。
既进本，宣仁批出曰：“如此是彰先姑之失，可别作一
意，但言吾德薄，不敢比方前人。”闻者无不畏服。是岁
册礼止御崇政殿。

《青箱杂记》：胡武平尝奉敕撰温成皇后哀册文，受旨
以温成尝因禁卒窃发捍卫有功，而秉笔者不能文
其实。公乃用西汉莽何罗触瑟，冯媛当熊二事，以状
其意曰：“在昔禁闱，谁何弛卫，触瑟方警，当熊已厉。”览
者无不叹服。

《贵耳集》：德寿丁亥降圣，遇丙午庆八十寿皇，讲行庆
礼，上尊号，周益公当国，差官撰册文、读册、书册，拟杨
诚斋、尤延之各撰一本，预先进呈。益公与诚斋乡人
借此欲除诚斋一侍从，为润笔册文，寿皇披阅至再，
即宣谕益公：杨之文太聱牙，在御前读时生涩，不若
用尤之文温润。益公又思所以处诚斋，奏为读册官。
寿皇云：“杨江西人，声音不清，不若移作奉册。”寿皇过
内奏册宝仪节，及行礼官读至杨某，德寿作色曰：“杨
某尚在这里，如何不去？”寿皇奏云：“不晓圣意。”德寿曰：
“杨某《殿策》内比朕作晋元帝，甚道理。”杨即日除江东
漕。诚斋由是薄憾益公。

《元史孟祺传》：“祺擢国史院编修官，迁从仕郎，应奉翰
林文字，兼太常博士，一时典册多出其手

《尚书多士》：“惟殷先人。有册有典，殷革夏命。”〈注〉殷先世
有《册书典籍》，说殷改夏王命之意。

《诗经·小雅·出车》：“岂不怀归，畏此简书。”〈朱注〉《简书》，册命，临
遣之词也。

《礼记祭统》：“古者明君爵有德而禄有功，必赐爵禄于
太庙，示不敢专也。故祭之日，一献，君降立于阼阶之
南，南乡，所命北面，史由君右执册命之，再拜稽首，受
书以归，而舍奠于其庙。此爵赏之施也。”〈疏〉“舍奠于其
庙”者，谓受册命。卿大夫等既受册书归，还而释奠于
家庙，告以受君之命。

《汉书武帝本纪》：“元封元年夏四月，上登封泰山。”〈注〉王
者功成治定，告成功于天，刻石纪号，有“金册、石函”、“金
泥玉检”之封焉。

应劭《汉官仪》：“建武三十二年，封太山，玉牒石检，金绳
石泥。”

《续汉书》：“光武封禅，乃求元封封禅事，有司奏用玉牒
玉检，水银和金为泥。”

《西京杂记》：扬子云曰：军旅之际，戎马之间，飞书驰檄，
用枚皋；庙廊之下，朝廷之中，高文典册，用相如
《玉海》。后汉礼仪，太子即帝位，太尉读册，皇后则宗正
读册，拜皇太子则司空读册。拜诸侯王公之仪，光禄
勋前一拜，举手曰“制诏”，其以某为某读册。书毕，谒者
称臣某再拜。

《宋文鉴》：“乾德初，萧国公臣质等奉玉册玉宝，上皇帝
尊号。”

又《皇后册文》：“遣官赐尔皇后之宝，授之玉册，厥简五
十。”

又《皇后哀册文》：“惟有徽音，长留宝册。”

《梦溪笔谈》：上亲郊庙，册文皆曰：恭荐岁事，先景灵宫，
谓之朝献，次太庙，谓之朝飨，末乃有事于南郊。予集
《郊式》时，曾预讨论，常疑其次序，若先为尊，则郊不应
在庙后；若后为尊，则景灵宫不应在太庙之先。求其
所从来，盖有所因。按唐故事，凡有事于上帝，则百神
皆预遣使祭告，惟太清宫、太庙则皇帝亲行，其册祝
皆曰：“取某月某日有事于某所，不敢不告宫庙。”谓之
奏告。馀皆谓之祭告。惟有事于南郊方为正祠。至天
宝九载，乃下诏曰：“告者，上告下之词。”今后太清宫宜
称朝献，太庙称朝飨。自此遂失奏告之名，册文皆为
正祠。

《容斋随笔》：唐封拜后妃王公及赠官，皆行册礼。文宗
太和四年，以裴度守司徒、平章重事，度上表辞册命，
其言云：“臣此官已三度受册，有䩄面目。”从之。然则唐
世以为常仪，辞者盖鲜。唯国朝以此礼为重，自皇后
太子之外，虽王公之贵，率一章乞免即止，典礼，益以
不讲，良为可惜。

《元史·祭祀志》：“亲祀竹册八副，每册二十有四简。”

《路史中三皇纪三皇经》云：“三皇自然之文，皆以金玉
为册；天皇所授，元玉为简，青玉为文；地皇所授，黄玉
为简，白玉为文。”

因提纪群玉之山，平阿无隘，四彻中绳，庸成氏之所
守，先王之册府也。册府所在，庸成是立，故号曰“庸成
氏。”

《琅嬛记》：“舜以玉册书圣臣之名，金册书贤臣之名，银
册书功臣忠臣之名，水晶册书才臣之名，众臣则书
于木册。”

《穆天子传》：“群玉之山，先王之所谓册府。”

张衡《西京赋》：昔天帝悦秦穆公而觐之，飨以钧天广
乐，帝有醉焉，乃为金册，锡用此土，而剪诸鹑首。
《风俗通》：岱宗上有金箧玉册，能知寿修短。汉武探得
十八，因倒读曰八十，其后果然。

《吴历》：孙皓时，吴郡民掘地得物，是银长一尺三寸，刻
画有“年月”字，因改年为“天册。”

《晋书元帝纪》：“永嘉初，有玉册见于长安白玉麒麟。神
册出于江陵，其文曰‘长寿万年’。”

《北燕录》：“沮渠蒙逊永和二年，大风震电，于震所得石
册。